Diffiċli tifhem l-emozzjonijiet li jkun hemm kull 8 ta' Diċembru ġewwa Bormla. Il-festa tal-Kunċizzjoni ġewwa Bormla hi waħda minn dawk il-festi speċjali li magħhom hemm marbuta sekli ta' storja u simboliżmu (bħal ngħidu aħna l-Vitorja jew San Pawl). Naħseb diffiċli wieħed jispjega kollox bil-kliem, iżda ta' min wieħed jaħseb u jirrifletti fuq din il-festa partikolari. Għal darb'oħra nibda minn-nannu Toni, 'Belti mrobbi Bormla'. L-ewwel darba li niftakar li nżilt nara l-Kunċizzjoni kien propju miegħu, u sal-lum din il-festa hija t'obbligu għalija b'rispett ta' dak li għaddieli hu. Il-kunċett tal-Madonna bħala 'Omm' mhuwiex wieħed teoloġiku jew teoretiku. Huwa wieħed reali ħafna. Daqstant importanti u reali huwa l-kunċett ta' Virġinita u Safa. Il-Maternita u s-Safa fil-Marjoloġija huma simboli qawwijin ħafna. Temminx jew le fid-dogma huwa frankament irrelevanti. L-importanti huwa li f'dinja imperfetta u ħafna drabi krudili, hemm l-idea ta' Omm tipproteġik. F'dinja maħmuġa u korrotta hemm xi ħaġa li għada pura u tibqa' bla mittiefsa għal dejjem. U darba fis-sena toħroġ mat-toroq tal-belt biex iġedded u twennes. Diffiċli nispjegaha bil-kliem...huwa eħfef li tinżlu sa' Bormla fit-8 ta' Diċembru u tistennew f'waħda mit-toroq dojoq ta' wara l-knisja, u f'nofs dik id-dalma u djuq tfeġġ Hi, liebsa libsa tal-fidda bir-raġġi warajha u b'dik il-ħarsa ħelwa iżda fl-istess ħin severa. Hawn min jgħid li forsi hi 'biss statwa'. Jekk niġu għal hekk il-Kappella Sistina hi biss kamra, u s-Sinfonija Numru 9 ta' Beethoven huma biss ħsejjes. Mill-istatwa oriġinali ta' De Domenicis ma' fadal kważi xejn għajr il-wiċċ u l-idejn, u anke dawk intmissu ħafna. Il-libsa tal-fidda saret fil-bidu tas-seklu 20 mid-ditta Ghezzi ta' Milan. Naħseb huwa każ rari fejn intervent fuq oġġett antik ħoloq xi ħaġa isbaħ u aqwa. Min hu mrobbi fl-ambjenti kliniċi ta' djar 'moderni' diffiċli jifhem il-kunċett ta' 'Patrun/a'. Il-Kunċizzjoni ta' Bormla hija simbolu ta' kontinwita ġenerazzjonali u memorja kollettiva. Kienet hemm meta l-Bormliżi stagħnew u kienet hemm meta batew. Meta ħarġet minn Bormla fl-eqqel tal-gwerra kienet weġgħa kbira, mhux għax biddlet il-Fidi (jew in-nuqqas ta' Fidi) tan-nies, iżda għax xi ħadd għażiż għalihom mhux qed ħdejhom. Bormla – Knisja Parrokjali wara l-Gwerra M'hemmx xeni iktar kommwoventi mir-ritorn tal-Kunċizzjoni lura Bormla wara l-gwerra. L-istatwa waslet proċessjonalment minn Birkirkara sa Bormla bin-nies jiffullaw fit-toroq. L-ebda statwa proċessjonali ma daħlet lura f'pajjiżha wara l-Gwerra b'dak il-mod. Fost dak it-tifrik u l-ġuħ taraha għaddeja bin-nies tibki bil-ferħ. Daqstant ieħor impressjonanti taraha quddiem il-knisja ta' Bormla, li salvat bla mittiefsa mill-bombi. Hemmhekk tifhem li din mihiex biss statwa. antifona ta' Diacono tal-Kunċizzjoni . 'Illum nibtet fergħa mill-għeruq (tas-siġra) ta' Ġesse'. Niddubita jekk dawk in-nies kollha ppakjati fil-knisja jkunux jafu eżattament x'qegħdin jgħidu, iżda kulħadd ikun qed ikantaha bil-qalb...u bil-Latin! Forsi mhux eżattament Latin pur u korrett, iżda kulħadd ikanta. U f'nofs dik il-kakofonija (fil-festi li tkun intonat mhuwiex neċessarju la għal folla u lanqas għall-mużiċisti u l-kor), togħla l-istatwa fuq l-idejn f'nofs il-knisja. L-Omm Safja daħlet lura d-dar. Il-festa hija ritwal ta' tmiem kif ukoll ta' bidu. Il-Jum tal-Festa hija ċelebrazzjoni ta' sena oħra li għaddiet, filwaqt li hija wkoll it-tama tas-sena li ħa tibda. Postijiet fejn hemm festi b'saħħithom juru wkoll komunitajiet b'saħħithom, komunitajiet fejn il-ħajja mihiex mill-għatba l-ġewwa iżda hija esperjenza komuni.
Tota Pulchra – Is-Sbuħija Impossibli